stanford-oval/wikipedia huggingface dataset:
עבדות חוב בדרום מזרח אסיה
תאילנד

נתונים דמוגרפיים: תאילנד מונה כיום כ-68.7 מיליון אזרחים, לפי ההערכות, כ-610 אלף (0.88%) מהאזרחים נמצאים במצב של עבדות מודרנית.
כיום, עבדות חוב בתאילנד קיימת בין היתר, בתחום הדיג. בראשיתו של הענף, רוב העובדים השכירים בענף הדיג התאילנדי גויסו מאזור ערי החוף שבמפרץ תאילנד, אך לאורך הזמן עבר הענף להסתמך על מהגרי עבודה בינלאומיים אשר קיבלו שכר נמוך, ללא תנאי העסקה הולמים. מצב זה נבע מהסיכון הקיים בענף, אך גם מהצורך בכוח עבודה זול. אחוז גבוה מבין העוסקים בענף הדיג הימי אינם עובדים מרצון, אלא מתוך כפייה של המעסיקים. העובדים בענף יוצרים לעצמם חוב כלפי המעסיקים שלהם על תשלום הנסיעה, המסמכים הדרושים לעבודה, המתווכים ועוד. כך למעשה המשכורת הנמוכה שהם מרווחים "מתבזבזת" על ההוצאות הנלוות לעבודה והם אינם מרווחים ממנה כלל. ניתן לראות את עבודה זו כעבודה בכפייה מאחר שהעובדים בענף מפחדים מעונש: אי קבלת שכר או קבלת שכר חלקי. ולכן, אף אם ירצו לעזוב את הענף הם בדרך כלל לא יעשו זאת. עונשים נוספים הנפוצים בענף הם אלימות פיזית, אלימות כלפי המשפחה, ניכוי נכסים ועוד.
על מנת להתמודד עם המצב בענף הדיג הופעל לחץ בינלאומי על ידי אי קניית מוצרים שיוצרו על ידי קטינים, עבדי חוב וכדומה. בעקבות הלחץ הבינלאומי הקימה ממשלת תאילנד מרכז פיקוד למאבק בדיג בלתי חוקי. בנוסף, עדכנה הממשלה את תקנות העבודה וההגירה והקימה מרכזי רישום לעובדים זרים ומתקנים לבדיקת ספינות דיג לאורך החוף.
גורם נוסף לקיומה של עבדות חוב מתבטא בכך שתאילנד מהווה מדינת הגירה, גם עבור מהגרי עבודה ממדינות עניות מסביבתה, אך גם בכך שרבים מתושבי תאילנד (בעיקר נשים) מהגרים למדינות אחרות (כמו יפן, טאיוון, ארצות הברית ועוד) על מנת לעבוד. בהגירה זו המהגרים יוצרים חוב עקב אי תשלום של דמי ההגירה ומכסים את החוב באמצעות "עבודה התנדבותית". קיומו של שוק זה גרם לעליית "מתווכים" אשר חיברו בין מחפשי עבודה תאילנדים לבין מגייסים במדינות ה"מקבלות". על מנת לעבוד במדינות חוץ היה העובד צריך לשלם דמי גיוס שבדרך כלל שולמו על ידי הלוואות שתמורתן הבטיחו העובדים את הבית או החסכונות שלהם. אם העובד לא היה משלם את חובו, אשתו ומשפחתו שנשארו בתאילנד היו צריכים לעבוד ולשלם את החוב.
מאבק גלובלי

באמצעות פרויקט של שיתופי פעולה בהודו, פקיסטן ונפאל, ארגון העבודה הבינלאומי מטפל בעבדות חוב ומסייע לממשלות במתן שיקום יעיל למשפחות שהיו במצב של עבדות חוב ושוחררו. הסיוע נעשה על ידי מתן מענה לצרכים ספציפיים של עניי המדינות, בייחוד לנשים, הפגיעות ביותר להיקלע למצב של עבדות חוב. היבט חשוב בתהליך הוא עבודה עם מוסדות פיננסים כדי לעזור ולספק להם חיסכון מותאם, הלוואות ושירותים פיננסיים אחרים כמו ביטוח חיים ופנסיה, כך שמשפחות כבר לא יאלצו לפנות למעסיקיהם או בעלי הבית עבור הלוואות. המצב הפוליטי הנוכחי בנפאל, לעומת זאת, הוא מכשול רציני לפעולה יעילה.
בסין, פרויקט חדש של ארגון העבודה הבינלאומי נועד לשפר את יכולתם של הממשלה ושל מוסדות העבודה להתמודד עם היבטי אכיפת החוק של הסחר בבני אדם. הפרויקט כולל איסוף נתונים, זיהוי קורבנות ופעילויות הקשורות לחוק במדיניות במחוזות נבחרים של הגירה גבוהה. בווייטנאם העניק ארגון העבודה הבינלאומי תמיכה טכנית לכוח משימה בין-משרדי על עבודת כפייה, שהוקם לבדיקת חששות לעבודות כפייה במשפט ובפרקטיקה, ולפקח על סקירה מקיפה של עבודת כפייה במדינה.
פסיכולוגיה רפואית

פסיכולוגיה רפואית היא תחום העוסק ברמה התאורטית, הקלינית והמחקרית ביחסי הגומלין בין המערכת הפיזיולוגית והמערכת הפסיכולוגית. התחום מתמקד בהבנת הקשרים שבין המשתנים הפיזיולוגיים למשתנים הרגשיים, מוטיבציוניים, קוגניטיביים, ההתנהגותיים והחברתיים, היכולים להשפיע על התפרצות תופעות ומחלות גופניות, על דרכי ההתמודדות איתן ועל מניעתן. 
פסיכולוגיה רפואית עוסקת בפיצול גוף-נפש על ידי כך שהיא מציעה תפקיד לנפש כגורמת ומטפלת במחלה, אך מובחנת מרפואה פסיכוסומטית, בריאות התנהגותית ורפואה התנהגותית בכך שמחקריה יותר ספציפיים לתחום הפסיכולוגיה.
זרם פסיכולוגי זה שונה מהמודל הרפואי בטענה שחולי נוצר על ידי שילוב של גורמים ביולוגיים, פסיכולוגיים וסוציאליים ולכן יש לטפל בכל אחד מהם כדי להחלים.
פסיכולוגים רפואיים עובדים לרוב במסגרות טיפול רפואי כגון בתי חולים וקופות חולים, בהם הם מסייעים לחולים ולצוות הרפואי בהתמודדות עם מחלות. אחרים עובדים במחקר בתחום באוניברסיטאות ומוסדות אקדמיים.
ראו גם

גוף ונפש
פסיכואונקולוגיה
פולקסווגן CC

| --- | --- |

פולקסווגן CC
 מאפיינים כלליים
 נקרא גם:  פולקסווגן פאסאט CC
 יצרן:  פולקסווגן
 שנות ייצור:  2008-2016
 הרכבה:  גרמניה אמדן, גרמניה  הרפובליקה העממית של סין צ'אנגצ'ון, סין  מקסיקו פואבלה, מקסיקו
 מודל אחריו:  פולקסווגן ארטאון
 סיווג:  מכונית סאלון
 מרכב:  4 דלתות סדאן-קופה
 אורך:  2008-2012: 4,799 מ"מ 2013-הווה: 4,796 מ"מ
 רוחב:  2008-2012: 1,855 מ"מ 2013-הווה: 1,857 מ"מ
 גובה:  2008-2012: 1,417 מ"מ 2013-הווה: 1,422 מ"מ
 בסיס גלגלים:  2,711 מ"מ
 מפרט טכני
 מנוע:  1.8 ליטר טורבו 4 צילינדרים 2.0 ליטר טורבו 4 צילינדרים
 הילוכים:  רובוטית כפולת מצמדים, 7 הילוכים
 קשר:  פולקסווגן פאסאט סקודה סופרב אאודי A4 אאודי A5
 מעצב:  אוליבר סטפן
פולקסווגן CC ‏(Volkswagen CC) היא מכונית משפחתית גדולה המיוצרת על ידי חברת פולקסווגן החל משנת 2008. ה-CC היא למעשה גרסת ה-"קופה-סדאן" לפאסאט, איתה חולקת את תא הנוסעים והיצע המנועים. בשנת 2017 הוצגה מחליפה - הארטאון.
פיפ"א 100

פיפ"א 100 היא רשימה של "שחקני הכדורגל החיים הטובים בעולם" אשר הוצגה בטקס חגיגי שנערך בלונדון, ב-4 במרץ 2004, לציון 100 שנה להקמת פיפ"א, הגוף המנהל של הכדורגל העולמי. השחקנים שברשימה נבחרו על ידי הכדורגלן הברזילאי הנודע פלה.
המספר 100 מתייחס ליום השנה ה-100 להקמת פיפ"א ולא למספר השחקנים ברשימה, שמכילה 125 שחקנים. הרשימה מכילה 123 שחקני כדורגל מקצועיים ו-2 שחקניות (מישל אקרס ומיה האם, שתיהן מארצות הברית). בזמן שרשימת השחקנים נבחרה, 50 שחקנים מתוך הרשימה היו פעילים, ו-75 הנותרים היו אחרי פרישה.
ביקורת

הרשימה עוררה ביקורת מצד חלק מפרשני הכדורגל. כך לדוגמה, הועלתה הטענה כי הרשימה שיקפה מניעים פוליטיים ולאו דווקא מקצועיות והצטיינות בכדורגל.  כמו כן נשמעו טענות על הפיזור הגאוגרפי של הרשימה לפיו הרוב המוחלט של השחקנים שנבחרו היו מאירופה ודרום אמריקה (רק עשרה שחקנים היו מצפון אמריקה, מאפריקה ומאסיה ביחד).
אחד מעמיתיו של פלה בנבחרת ברזיל, ז'רסון, הגיב לכך שהוא לא נכלל ברשימת הפיפ"א 100 בקריעת עותק של הרשימה בשידור חי בתוכנית טלוויזיה ברזילאית. כמו כן, סירבו השחקנים מרקו ואן באסטן ואובה זלר להשתתף בפרויקט מבחינה עקרונית.
הרשימה

שחקנים שהיו עדיין פעילים בעת פרסום הרשימה מסומנים ב-(*).
שחקנים שנפטרו אחרי פרסום הרשימה מסומנים ב- (**)
הרשימה > דרום אמריקה (31) - CONMEBOL

אורוגוואי אורוגוואי (1): אנסו פרנצ'סקולי
ארגנטינה ארגנטינה (10): אומר סיבורי**, אלפרדו די סטפנו**, גבריאל בטיסטוטה*, דייגו מראדונה**, דניאל פסארלה, הרנן קרספו*, חבייר זאנטי*, חבייר סביולה*, חואן סבסטיאן ורון*, מריו קמפס
ברזיל ברזיל (15): ז'וניור, דז'למה סאנטוס**, זיקו, נילטון סנטוס**, סוקרטס**, פלה**, פלקאו, קאפו*, קרלוס אלברטו**, רוברטו קרלוס*, רומאריו*, רונאלדיניו*, רונאלדו*, ריבאלדו*, ריבלינו
פרגוואי פרגוואי (1): רומריטו
פרו פרו (1): תיאופילו קוביאס
צ'ילה צ'ילה (2): איבן זמורנו, אליאס פיגרואה
קולומביה קולומביה (1): קרלוס ולדרמה
הרשימה > צפון אמריקה (3) - CONCACAF

ארצות הברית ארצות הברית (2): מיה האם*, מישל אקרס
מקסיקו מקסיקו (1): הוגו סאנצ'ס
הרשימה > אירופה (84) - UEFA

אוקראינה אוקראינה (1): אנדריי שבצ'נקו*
איטליה איטליה (14): אלסנדרו דל פיירו*, אלסנדרו נסטה*, ג'אני ריברה, ג'אנלואיג'י בופון*, ג'אצ'ינטו פאקטי**, ג'וזפה ברגומי, ג'מפיירו בוניפרטי**, דינו זוף, כריסטיאן ויירי*, פאולו מלדיני*, פאולו רוסי**, פרנצ'סקו טוטי*, פרנקו בארזי, רוברטו באג'ו*
אירלנד אירלנד (1): רוי קין*
אנגליה אנגליה (7): אלן שירר*, בובי צ'רלטון**, גארי ליניקר, גורדון בנקס**, דייוויד בקהאם*, מייקל אואן*, קווין קיגן
בולגריה בולגריה (1): חריסטו סטויצ'קוב
בלגיה בלגיה (3): יאן קולמנס, ז'אן-מרי פאף, פרנקי ון דר אלס
גרמניה גרמניה (10): אווה זלר**, אוליבר קאן*, גרד מילר**, יורגן קלינסמן, לותר מתאוס, מיכאל באלאק*, ספ מאייר, פול ברייטנר, פרנץ בקנבאואר**, קרל היינץ רומניגה
דנמרק דנמרק (3): בריאן לאודרופ, מיכאל לאודרופ, פטר שמייכל
הולנד הולנד (13): אדגר דווידס*, דניס ברגקאמפ*, וילי ואן דה קרקהוף, יוהאן ניסקנס**, יוהאן קרויף**, מרקו ואן באסטן, פטריק קלויברט*, פרנק רייקארד, קלרנס סידורף*, רוב רנסנברינק**, רוד ואן ניסטלרוי*, רוד חוליט, רנה ואן דה קרקהוף
הונגריה הונגריה (1): פרנץ פושקש**
טורקיה טורקיה (2): אמרה בלוזוגלו*, רושטו רצ'בר*
סקוטלנד סקוטלנד (1): קני דלגליש
ספרד ספרד (3): אמיליו בוטרגניו, לואיס אנריקה*, ראול גונזלס*
פולין פולין (1): זביגנייב בונייק
פורטוגל פורטוגל (3): אאוזביו**, לואיש פיגו*, רוי קושטה*
צ'כיה צ'כיה (2): יוזף מסופוסט**, פאבל נדבד*
צפון אירלנד צפון אירלנד (1): ג'ורג' בסט**
צרפת צרפת (14): אריק קאנטונה, דידייה דשאן, ז'אן-פייר פאפן, זינדין זידאן*, ז'יסט פונטיין**, ליליאן תוראם*, מישל פלאטיני, מריוס טרזור, מרסל דסאי*, דויד טרזגה*, פטריק ויירה*, רובר פירס*, רמון קופה**, תיירי הנרי*
קרואטיה קרואטיה (1): דאבור שוקר
רומניה רומניה (1): גאורגה חאג'י
רוסיה רוסיה (1): רינאט דסאייב
הרשימה > אפריקה (5) - CAF

גאנה גאנה (1): עבדי פלה
ליבריה ליבריה (1): ג'ורג' ואה
ניגריה ניגריה (1): ג'יי ג'יי אוקוצ'ה*
סנגל סנגל (1): אל חג'י דיוף*
קמרון קמרון (1): רוז'ה מילה
הרשימה > אסיה (2) - AFC

יפן יפן (1): הידטושי נקטה*
קוריאה הדרומית קוריאה הדרומית (1): הונג מיונג-בו*
פאוזי גולאם

פאוזי גולאם (בערבית: فوزي غلام; בצרפתית: Faouzi Ghoulam; נולד ב-1 בפברואר 1991) הוא כדורגלן צרפתי-אלג'יראי המשחק בעמדת המגן השמאלי בהטאייספור ובנבחרת אלג'יריה.
קריירה

גולאם התחיל את הקריירה שלו במחלקת הנוער של סנט אטיין. ב-22 בספטמבר 2010 גולאם ערך את הופעת הבכורה שלו בקבוצה הבוגרת במסגרת גביע הליגה הצרפתי נגד ניס. הוא ערך את הופעת הבכורה שלו בליגה נגד ולנסיין וסיים את העונה עם 11 משחקים. בינואר 2014 חתם בנאפולי האיטלקית. ב-31 בינואר 2023 חזר לצרפת וחתם באנז'ה.
ב-28 באוגוסט 2023 חתם בהטאייספור מליגת העל הטורקית.
לאחר ששיחק בנבחרת הצעירה של צרפת החליט גולאם לייצג את נבחרת אלג'יריה. גולאם זומן לראשונה לסגל הנבחרת לקראת גביע אפריקה לאומות 2013. ב-26 במרץ 2013, גולאם ערך את הופעת הבכורה שלו בנבחרת בניצחון 1–3 נגד בנין במסגרת מוקדמות מונדיאל 2014.
תארים

גביע הליגה הצרפתית: 2012/2013
קופה איטליה: 2013/2014
הסופר קאפ האיטלקי: 2014
פסקדין (אתר אינטרנט)

| --- | --- |
פסקדין אתר המשפט הישראלי
 סוג:  אתר חדשות משפטי
 תקופת הפעילות:  אפריל, 2000 – הווה (כ־2,020 שנה)
 בעלות:  ידיעות אחרונות בע"מ 
 https://www.psakdin.co.il/
 
פסקדין הוא אתר חדשות משפטי הנמנה עם קבוצת ידיעות אחרונות. האתר כולל מידע משפטי שחלקו בתשלום.
הקמת האתר

פסק דין - אתר המשפט הישראלי, הוקם ב-2000 על ידי עו"ד זאב ולנר אליו הצטרף להקמה ולניהול בפועל בנו - עו"ד שחר ולנר.
תכנים ושירותים באתר

אינדקס עורכי דין במגוון תחומים משפטיים
מגזין משפטי (חדשות ומאמרים משפטיים)
מנוע חיפוש לפסיקה. מוצגת רק תחילתו של פסק הדין, ולקראת פסק הדין המלא יש להיות מנוי (בתשלום) או לרכוש את פסק הדין המסוים.
מנוע חיפוש לחקיקה
טפסים משפטיים להורדה
שיתופי פעולה

לפסקדין שיתופי פעולה בין היתר עם הגורמים הבאים: לשכת עורכי הדין, אגודת הסטודנטים, ynet, כלכליסט, mako, כיכר השבת, עוקץ, תמא 38, התאחדות בוני הארץ וN12.
הערות שוליים

↑  ynet - משפטים - כתבות וידיעות מעניינות - ynet, באתר ynet
↑  הערוץ המשפטי באתר mako
↑  הערוץ המשפטי באתר כיכר השבת
ערפילית אוריון

.
| --- | --- |
ערפילית אוריון, צילום של טלסקופ החלל האבל
ערפילית אוריון, צילום של טלסקופ החלל האבל
 נתוני תצפית
 קבוצת כוכבים:  אוריון
 שמות נוספים:  M42 ,NGC 1976
 מגלה:  ניקולס פיירה
 תאריך גילוי:  26 בנובמבר 1610 
 סוג:  ערפילית מפוזרת
 בהירות נראית:  4.0+
 עלייה ישרה:  05ʰ 35ᵐ 17.3ˢ
 נטייה:  ‏28″ ‏23′ ‏05°‏-
 מאפיינים פיזיים
 בהירות מוחלטת:  4-
 מרחק:  76 ± 1,270  שנות אור 23.3±389.38  פארסק
 קוטר:  24 שנות אור
 
תמונת תת-אדום החושפת כוכבים צעירים ועוברי כוכבים הנסתרים בעמקי ערפילית אוריון
שרטוט של האסטרונום הצרפתי בן המאה ה-17, שארל מסיה. כך בערך נראית הערפילית בטלסקופ קטן או במשקפת שדה רגילה
החלק המרכזי של הענן המולקולרי אוריון. מימין למעלה בוהקת ערפילית אוריון, ומיד לשמאלה M43. בצד שמאל למטה, מימין לשמאל: ערפילית ראש הסוס, ערפילית הלהבה ו-M78
θ (תטא) באוריון, הוא הטרפזיום, שוכן בלב ערפילית אוריון ומהווה את מקור האור העיקרי שלה
ערפילית אוריון (באנגלית: Orion Nebula) או הערפילית הגדולה באוריון (The Great Nebula of Orion) היא ערפילית מפוזרת מרשימה בקבוצת הכוכבים אוריון. הערפילית, הקרויה גם "מלכת הערפיליות", M42 או NGC 1976 נמצאת במרחק של כ-1,300 שנות אור ממערכת השמש. היא מהווה ערפילית פליטה, החזרה ובליעה, וגודלה מוערך ב-24 שנות אור.
הערפילית ממוקמת מדרום ל"חגורת" אוריון במרכז ה"חרב". ממקום חשוך ניתן לראותה בעין בלתי מזוינת ככתם מעורפל. משקפת המוחזקת על בסיס יציב תגלה את תצורת הפרח האופיינית לערפילית זו, ועושר הפרטים המרשים מתחיל להתגלות כבר בעזרת טלסקופ חובבים. ערפילית אוריון היא אחד האובייקטים הנחקרים ביותר על ידי אסטרונומים מקצועיים, ואחת המטרות הנצפות ביותר בעזרת טלסקופי מחקר.
ראשית חקר הערפילית

למרבה ההפתעה, אף על-פי שהערפילית נראית היטב בעין בלתי-מזוינת, אין לה זכר ברשומות עתיקות. אפילו גלילאו גליליי שחקר היטב את אזור אוריון, אינו מזכיר אותה. הרשומה הראשונה שבה הערפילית מופיעה היא של המדען הצרפתי ניקולס פיירה (Nicholas Peiresc) בשנת 1611. הרשומה הבאה, פרי עטו של הישועי ציצטוס, נכתבה שבע שנים לאחר מכן, ובה הערפילית מתוארת אך ורק כעצם להתייחסות מול שביט שנצפה באותה שנה. נראה שהערפילית לא זכתה להתייחסות רצינית עד שנת 1656, בה האסטרונום ההולנדי כריסטיאן הויגנס פרסם תיאור שלה עם רישום.
בעקבות תיאור זה צפה בה ויליאם הרשל בשנת 1774, באחד מראשוני הטלסקופים שבנה במו ידיו. הוא הוכה בתדהמה מהמראה שנגלה לעיניו, ובעקבות תצפית זו הוא הפך ל"צייד ערפיליות" נלהב למשך שארית חייו, ואף הוריש תשוקה זו לבנו ג'ון הרשל. הרשל, בהכרזה נבואית ממש, תיאר "ערפל לוהט של ראשית הבריאה, תוהו ובוהו שיוליד שמשות לעתיד לבוא". בזמנו של הרשל עדיין לא הייתה קיימת התאוריה, המקובלת כיום ואף נשענת על תצפיות רבות, שכוכבים נוצרים במרכזי ערפיליות.
בעקבות דבריהם הנלהבים של הרשל ובנו, ערפילית אוריון הייתה הראשונה מבין הערפיליות שצולמה. הנרי דרייפר הצליח לצלם אותה ב-1880 בעזרת טלסקופ שובר אור בעל עדשה בקוטר 11 אינץ', בחשיפה של 51 דקות.
מיקום הערפילית בשביל החלב

קביעת מרחקה של הערפילית מאיתנו נתקלה בקשיים רבים. המרחק גדול מכדי למדוד אותו באופן ישיר בשיטת הפרלקסה, והמדידות הראשונות הסתמכו על הערכות גסות של הבהירות המוחלטת של כוכבי הערפילית, בהשוואה לבהירות נראית הנראית. עד שנות החמישים של המאה ה-20 ההערכה המקובלת הייתה כ-900 שנות אור, אולם שיפור מתמיד במכשור ובידע על סוגי כוכבים הביאו לקביעת מרחק מינימלי של 1,300 שנות אור.
באמצעות מדידות של מהירות תנועת הכוכבים בערפילית הסתבר שהיא נמצאת על אותה זרוע של שביל החלב בה נמצאת השמש, זרוע אוריון. הבנה זו יצרה את ההערכות הנוכחיות שמרחקה של ערפילית אוריון מאיתנו הוא 1,400 - 1,500 שנות אור. בהתבסס על מרחק זה, ממדי הערפילית הם כ-30-40 שנות אור.
שימוש בציוד רגיש לאור קלוש הממוקם בחלל, הביא לתגלית שערפילית אוריון היא חלק מקומפלקס עצום של גז ואבק הקרוי הענן המולקולרי אוריון. ערפילית אוריון היא חלק קורן של הענן, וכמוה ערפיליות נוספות - M43,‏ M78,‏ NGC 1788,‏ ערפילית הלהבה ולולאת ברנרד. גודלו של הענן המולקולרי כולו נמדד במאות שנות אור.
בית יוצר לכוכבים

בדומה לערפיליות פליטה אחרות, ערפילית אוריון היא בית יוצר לכוכבים. ענני הגז והאבק מהם מורכבת הערפילית נדחסים בהשפעת גלי הלם וכבידתם העצמית ומתחממים עקב הדחיסה. כשהטמפרטורה בלב אזור דחוס כזה מגיעה לסדר גודל של עשרה מיליון קלווין מתחיל תהליך של היתוך גרעיני וכוכב נולד. הכוכבים הצעירים שנוצרים, אפופים עדיין באבק ובגז, ולכן לא ניתן לצפות בהם באור נראה, אך טלסקופים רגישים לאור תת-אדום מאפשרים מבט חודר דרך כיסוי האבק ומגלים שבערפילית ישנם כ-2,300 כוכבים צעירים וכ-200 כוכבים במצב עוברי ממש, שרק החלו את תהליך ההיתוך הגרעיני.
הטרפזיום

בליבה של הערפילית מצוי הכוכב θ (תטא) באוריון. הראשון שהבין שה"כוכב" הוא למעשה מספר כוכבים היה גלילאו גליליי שמצא שם שלושה כוכבים. מאוחר יותר התגלה כוכב רביעי וקבוצת הכוכבים זכתה לכינוי צביר הטרפזיום. שימוש בטלסקופים גדולים וטובים יותר הביא לתגליות נוספות. פרידריך פון שטרובה גילה כוכב חמישי ב-1826, וארבע שנים מאוחר יותר גילה ג'ון הרשל כוכב שישי. מאחר ששני כוכבים אלו היו אמורים להתגלות בקלות להרשל האב, הועלתה השערה שמדובר בכוכבים שעלו באופן חד בבהירותם בשנים אלו. כיום הם נראים בכל טלסקופ חובבים טוב ובלבד שתנאי הראות יציבים. שני כוכבים נוספים התגלו ב-1988. מדובר בכוכבים שבהירותם נמוכה מאוד. בשנות ה-70 של המאה ה-20 הסתבר שלפחות שניים מארבעת הכוכבים ה"מקוריים" הם בעצמם כוכבים כפולים.
מדידות העלו שהטרפזיום הוא מרכזו של צביר פתוח צעיר מאוד המכיל כ-200 כוכבים, רובם בעלי בהירות נמוכה. כוכבי הטרפזיום הם מקור אור בתדרי על-סגול הגורם לחלקים אחרים בערפילית להאיר על ידי פלואורסצנציה.
הרכב הערפילית

צפיפות הערפילית, למעט מרכזי התגרענות שם נוצרים כוכבים, נמוכה מאוד. הרכב הערפילית נקבע במדידה ספקטרוסקופית והתוצאות מתוארות בטבלה:
| היסוד | כמות אטומים למטר מעוקב |
| --- | --- |
מימן: 880,000,000
הליום: 90,000,000
פחמן: 530,000
חמצן: 220,000
חנקן: 175,000
גופרית: 30,000
ניאון: 8,800
כלור: 1,750
ארגון: 1,340
פלואור: 100
הכוכבים הנמלטים

לפחות שלושה כוכבים, AE בעגלון, 53 בטלה ו-μ ביונה, נעים בחלל במהירויות גבוהות מאוד, במסלול שנראה בבירור שמקורו בערפילית אוריון.
ההשערה הנפוצה היא שכוכבים אלו היו חלק ממערכת מרובת כוכבים, בעלי מהירות רדיאלית גבוהה. במצב נורמלי מערכות כאלו ממשיכות להתקיים כמערכת סגורה. על פי ההשערה הכוכב המסיבי יותר במערכות אלו התפוצץ בסופרנובה, והכוכבים הנותרים הוטלו במהירות גבוהה אל מחוץ לערפילית. משערים שלולאת ברנרד היא שריד של אחד מאירועי סופרנובה אלו.
ראו גם

הענן המולקולרי אוריון
M43
לקריאה נוספת

Robert Burnham, Jr: Burnham's Celestial Handbook, Dover publications 1978
Erich Karkoschka: The Observer's Sky Atlas, Springer 1998
הערפילית דמוית האות C משמאל היא לולאת ברנרד. משערים שהיא שריד של סופרנובה מהסוג שגרם להעפת הכוכבים הנמלטים אל מחוץ לערפילית אוריון
ערפילית אוריון
פפירוס לונדון הרפואי

קטע מהפפירוס הרפואי של לונדון, דף 8

הפפירוס הרפואי מלונדון הוא פפירוס רפואי מצרי עתיק הכתוב בכתב היראטי. הפפירוס נשמר במוזיאון הבריטי בלונדון. הפפירוס הוא שילוב של מתכונים ועצות רפואיות מעשיות ולחשים מאגים. על פי סגנון הכתיבה מתוארך הפפירוס לסוף השושלת ה-18 במחצית המאה ה-14 לפנה"ס, כנראה תקופתו של תות ענח' אמון, והוא מתעד כנראה טקסטים קדומים. הפפירוס ידוע גם בשם BM EA 10059.
הפפירוס, שמקורו לא ידוע, נמסר כתרומה לידי המכון המלכותי של בריטניה הגדולה, ולאחר מכן בשנת 1860 הגיע לידי המוזיאון הבריטי. הפפירוס פורסם לראשונה בשנת 1912 בלייפציג, גרמניה על ידי ולטר ורסינסקי (Walter Wreszinski). הפפירוס הוא אחד מן הפפירוסים הרפואיים המצריים ששימשו לתיעוד שיטות ריפוי שהיו נקוטות במצרים העתיקה.
הפפירוס הוא באורך 2.10 מטר, ו-17 ס"מ רוחב. מצבו הפיזי גרוע. הפפירוס מקוטע, תחילתו וסופו חסרים. הוא כולל 19 עמודים ונכתב משני צידיו. הפפירוס כולל 61 מתכונים, מתוכם 25 מתכונים המתמקדים במרשמים רפואיים. יתרת המתכונים מוגדרים כלחשים. עיקרם של המרשמים עוסק בתלונות הקשורות בבעיות עור, גירויי עיניים ועיוורון, דימומים בעיקר בדרכים למניעת הפלה באמצעות כישוף ולחשים, גידולים וטיפול בכוויות. חלק מהלחשים משמשים בעת מתן תרופה מסוימת, אחרים צריכים להיאמר כדי להרחיק רוחות רעות היכולות להשפיע על המטופל והמטפל. חלק מהלחשים נכתבו בשפות שמיות צפון-מערביות וחלק בשפות מינואיות.
חלק מהחוקרים מעריכים כי שישה מרשמים העוסקים בטיפול בכוויות, מאשרות את המצאות נשורת געשית במצרים הקשורה להתפרצות הר הגעש בסנטוריני בתקופת הברונזה במאות ה-17–16 לפנה"ס לערך, ארבעה מרשמים מתארים את הטיפול בהשפעת האפר על העור, מרשם אחד מתאר את הטיפול במים שזוהמו על ידי אפר, ומרשם אחד מתאר את ההשפעה של גשם חומצי בעקבות הפיזור של אפר באטמוספירה.
ראו גם

פפירוס הרסט
פפירוס אברס
הערות שוליים

↑  The Oldest Medical Books in the World
↑  Richard C. Steiner Northwest Semitic Incantations in an Egyptian Medical Papyrus of the Fourteenth Century B. C. E. pp. 191-200 The University of Chicago Press
↑  Medical Hypotheses Treatments for burns in the London Medical Papyrus
פול דרייטון

אוטיס פול דרייטון (באנגלית: Otis Paul Drayton; ‏8 במאי 1939 – 2 במרץ 2010) היה אתלט אמריקאי, אלוף אולימפי ושיאן עולם (טוקיו 1964) בריצת שליחים 4x100 מטר, בעל מדליית כסף אולימפית (טוקיו 1964) ו-3 פעמים ברציפות אלוף ארצות הברית (1963-1961) בריצת 200 מטר.
ביוגרפיה

דרייטון נולד בגלן קוב, ניו יורק.
בתחרות שנערכה בין נבחרות האתלטיקה של ארצות הברית ושל ברית המועצות במוסקבה, רוסיה ב-15 ביולי 1961 קבע דרייטון בריצת שליחים 4x100 מטר, ביחד עם פרנק באד, הייז ג'ונס וצ'ארלס פרייזר שיא עולם חדש של 39.1 שניות.
באליפות ארצות הברית שנערכה ב-23 ביוני 1962 זכה דרייטון במדליית זהב בריצת 200 מטר תוך כדי השוואת השיא העולמי בתוצאה של 20.5 שניות.
ביוגרפיה > אלוף אולימפי ושיאן עולם

באולימפיאדת טוקיו (1964) זכה דרייטון בשתי מדליות, זהב וכסף. מדליית זהב, בריצת שליחים 4x100 מטר ביחד עם ג'רי אשוורת', ריצ'רד סטבינס ובוב הייז בשיא עולם חדש של 39.06 שניות, לפני פולין (39.36 שניות) וצרפת (39.36 שניות). בשלב חצי הגמר הרביעייה האמריקאית קבעה שיא אולימפי חדש של 39.5 שניות. מדליית כסף, בריצת 200 מטר בתוצאה של 20.58 שניות, אחרי חברו לנבחרת הנרי קאר שקבע שיא אולימפי חדש של 20.36 שניות ולפני אדווין רוברטס מטרינידד וטובגו (20.63 שניות).
ב-2 במרץ 2010 נפטר דרייטון עקב תסחיף ריאתי שנגרם בניתוח לטיפול במחלת הסרטן בה לקה.
שיאים אישיים

ריצת 100 יארד: 9.3 שניות (1961)
ריצת 100 מטר: 10.2 שניות (1962)
ריצת 200 מטר: 20.55 שניות (1962)
ריצת 400 מטר: 47.2 שניות (1964)
ראו גם

התפתחות שיא העולם בריצת 200 מטר (אנ')
על אמנות הפיוט

ערך זה עוסק ביצירה מאת הורטיוס. אם התכוונתם לעיסוק של האמנות בעצמה, ראו .
| --- | --- |

 מידע כללי
 מאת:  הורטיוס 
 שפת המקור:  לטינית קלאסית 
 סוגה:  פואמה 
 נושא:  פואטיקה 
 
אמנות הפיוט (בלטינית: Ars Poetica) הוא השם המקובל של שמה יצירה מאת המשורר הרומי הורטיוס. זמן חיבורה של היצירה אינו ידוע. הוצעו תאריכים שונים ואף לא לאחד מהם יש עדויות מוצקות המאששות אותו.
הסוגה של היצירה

הסוגה של היצירה אינה ברורה. מצד אחד, היצירה מסתמנת כשירה דידקטית. היא עוסקת בעקרונות ביקורת ספרות, בדרכי הסברתה, בהוראות טכניות כיצד לכתוב שירה, ולא ביצירת תאוריות. הורטיוס הופך תאוריות שקיבל מאחרים לשירה אמנותית פיוטית, שהנאתה בסגנונו ובשנינותו. מצד שני, לאורך כל היצירה אין תזכורת לתהליך הלימודי או למורים ולתלמידים.
טענה אחרת היא שהיצירה היא למעשה מכתב ספרותי הכתובה במשקל הקסמטר, בגוף ראשון יחיד. היא אף ידועה בשם "מכתב אל הפיסונים" (epistula ad Pisones) מאחר שהורטיוס הקדיש אותה ל"פיסונים", פיסו ושני בניו, אשר שלושתם היו משוררים. לפיכך, יש אשר טענו כי מדובר על מכתב ספרותי. עם זאת, אין ליצירה מאפיינים צורניים של מכתב. מכאן ששאלת הזהות של הסוגה עדיין לא נפתרה.
נושאי היצירה

ביצירה ארבע חטיבות:
הקדמה (שורות 41-1) - הורטיוס מציג שלושה מושגים (אחדות, שלמות ואמנות) ומדגים אותם. היצירה צוללת הישר לעבי הקורה, ואין היא מתעכבת על פתיחה או הקדשה.
מבנה וסגנון (שורות 118-42) - לסדר מקדיש הורטיוס שלוש שורות, ולסגנון הוא מקדיש את שאר החטיבה. הורטיוס טוען שאת המילים יש להטעין במשמעות חדשה ורעננה, ועל כן ניתן להמציא מילים חדשות ולגזור על הישנות כליה. הסגנון חייב להלום, לדעתו, את הרגשות המובעים (דהיינו את ז'אנר היצירה - קומית או טרגית) ואת אופי הדמות (על פי גיל, מין, מוצא ומעמד).
תכנים וארגונם (שורות 294-119) - תכנים יכולים להיות שאובים ממקור קדום או מיצירתיותו של המשורר. יש להקפיד על עקיבות ביצירה החדשה. ביצירה הישנה יש ליצור ייחודיות באמצעות כישרון ומיומנות. הורטיוס מדגים את המשורר המוכשר באמצעות הומרוס, הבורר היטב את חלקי יצירתו ושומר על אחדותה. הורטיוס מציין את אופני עיצוב הדמויות (מידות, לשון, דרכי פעולה, גיל ונסיבות). הוא מציין הוראות טכניות עליהן יש להקפיד במחזה (אורך, מספר שחקנים, מוזיקה, משקל).
עקרונות הספרות ותפקיד המשורר בחברה (שורות 295-476) - מקורות היצירה צריכים לנבוע מן הפילוסופיה, לפי הורטיוס, במטרה ללמד. אולם גם יצירה פילוסופית מוכרחה להיות מעוצבת היטב: ללמד וגם ליהנות. הורטיוס מדגיש כי יוצרים אינם מסוגלים ליצור יצירה שתהיה שווה ברמתה לכל אורכה: גם ביצירה גרועה יש לעיתים קטעים טובים, ולהפך. לא די להיות עשיר וחופשי כדי ליצור, עליך להיות גם מוכשר. על היוצר לשמוע את הביקורת ולהתחשב בה. רק ידיד אמת יבקר אמת, בעוד ידידים חנפים ישבחו ללא עילה.
אמנותיות ב"אמנות הפואטיקה" > אחידות העלילה

היצירה נפתחת בתיאור של מפלצת חסרת אחדות. הורטיוס נעזר בתיאור כדי להמחיש פיזית את החשיבות של אחדות העלילה. תיאור זה, עד כמה שהוא מתאר מפלצת, הוא מפלצתי בעצמו. החיבור מתחיל במושא (לראש של אדם). באמצע השיר מופיע הנושא (אם צייר רצה, pictor...si uelit) ולאט לאט מתקבלת התמונה של חייה עם נוצות (המעטפת של השיר) שהתוכן בה מתקבל רק בסיום היצירה - אישה עם דג שחור. הפסיחות בין כל שתי שורות שאינן משלימות את הרעיון שלהן עצמן מוסיף לאי הבהירות של הפסקה.
| 0 | 1 | 2 |
| --- | --- | --- |
| "לראש אדם צוואר סוס, צייר  לו חפץ לצרף ולהוסיף נוצות צבעוניות  לאיברים שנלקטו מכל עבר, להשלים גוף אישה  יפת תואר ממעל בזנב דג שחור ומגעיל,  לו בציור זה הוזמנתם לצפות, ידידיי, היכולתם לעצור בצחוקכם?" |    Humano capiti ceruicem pictor equinam  iungere si uelit et uarias inducere plumas  undique collatis membris, ut turpiter atrum  desinat in piscem mulier formosa superne,  spectatum admissi, risum teneatis, amici?    | אם (si) צייר (pictor) רצה (uelit) לצרף (iungere)   צוואר של סוס (ceruicem equinam) לראש אדם (Humano capiti)   ולהוסיף (et inducere) נוצות צבעוניות (uarias plumas)   לאיברים שנלקטו מכל עבר (undique collatis membris)   כדי (ut) שצורת אישה יוּתר (desinat mulier formosa)   במעלה (superne) דג שחור (piscem atrum) באופן מכוער (turpiter)  לו בציור זה הוזמנתם לצפות, ידידיי, היכולתם לעצור בצחוקכם?"  |